Nuwe Stories-onderhoud: Trish Goosen | LitNet
Nuwe Stories-onderhoud: Trish Goosen
1. Wie is Trish Goosen?
Ek is 'n optimis, 'n dromer, 'n hopeless romantic, 'n drama queen en effe obsessief-kompulsief.
My reis tot by Nuwe stories kan ek beskryf as een met baie padwerke, ompaaie en slaggate, maar ek het ook gereeld stilgehou om die pragtige uitsig te geniet. Ek was maar soms baie besluiteloos by die kruispaaie en het keer op keer die onbekende pad gevat om te sien waarheen dit my sal neem. Ek reis deesdae meer doelgerig in 'n joernalistieke en literatuur-rigting, maar ek mag dalk weer die stampe en stote van 'n interessante grondpad verduur as die piekniekplek waarheen dit my sal neem, mooi genoeg is.
My storie, "Die ryloopmoordenaar", gaan oor 'n meisie wat een stormagtige nag amper 'n vreemdeling in 'n swart jas met haar motor raakry. Die vreemdeling vra vir 'n saamrygeleentheid, tot haar groot spyt ...
Ek is mal oor Jeanne Goosen se werk en 'n Paw Paw vir my Darling is een van my gunsteling-boeke. Sy het 'n manier om mense uit te beeld nes hulle regtig is. (O ja, sy is nie familie van my nie). Sy draai nie doekies om nie en het 'n moderne skryfstyl. My gunsteling Engelse skrywer is Stephen King, want hy is beslis die koning van ril en gril. Lekker!
Ek het nie net een gunsteling-storie nie, ek het baie. Ek is die een wat gewoonlik nie weet watter geur roomys ek wil kies nie, want netnou kies ek nie die heel lekkerste een nie.